Sæstrengur sem getur flutt um 1400 megavött milli Bretlands og Noregs verður að hluta til tekinn í notkun á morgun. Talið er að um ein komma fjórar milljónir breskra heimila geti nýtt rafmagn frá honum þegar fram líða stundir.
Sæstrengurinn liggur frá Kvilldal í Noregi til Blyth í Bretlandi en ríkisreknu orkufyrirtækin National Grid og Statnett skrifuðu undir samninga um strenginn fyrir sex árum. Hann er um 720 kílómetra langur og er sá lengsti sem lagður hefur verið.
Vatnsaflsorka verður flutt til Bretlands og vindorka til Noregs en talið er að um ein komma fjórar milljónir breskra heimila fái rafmagn um sæstrenginn. Norðmenn geta nýtt sér orkuverðmun landanna og Bretar dregið úr notkun kolefnisorkugjafa.
Thor Anders Nummedal, verkefnastjóri hjá Statnett, viðurkennir að raforkuverð gæti hækkað í Noregi þegar sæstrengurinn verður tekinn í notkun. Heildaráhrifin verði þó góð; Norðmenn fái gott verð fyrir orkuna og þegar þurrkar leiki þá grátt fái þeir raforku á lægra verði en ella eftir samninginn við Breta.
Umræða af hálfu íslenskra stjórnvalda um áform um sæstreng milli Íslands og Bretlands hefur nánast þagnað. Hins vegar var talsvert rætt um þau frá 2012 til 2016. Skipaðar voru nefndir og áhugi var mikill af hálfu Breta á að sæstrengur yrði að veruleika. Þá snerust átökin um þriðja orkupakkann árið 2019 meðal annars um hvort Ísland gæti ekki staðið í vegi fyrir að hingað yrði lagður sæstrengur.
Talið er að um ein komma fjórar milljónir breskra heimila geti nýtt sér rafmagn frá sæstreng milli Bretlands og Noregs sem tekinn verður að hluta til í notkun á morgun. Hann er um 720 kílómetra langur, sá lengsti sem lagður hefur verið.